**Rugăciunea**

**De ce ne rugăm?**

Scop: Înțelegerea motivelor biblice și ajustarea motivelor noastre la voia lui Dumnezeu.

Obiective:

* Înțelegerea motivelor pe care Biblia ni le oferă pentru a ne ruga.
* Alinierea propriilor motive la cele biblice

Video

Care sunt motivele pentru care ne rugăm?

Mulți creștini atei au o mulțime de motive ca să *nu* se roage, începând de la afirmația că nu se pricep la asta, până la adevărul că se plictisesc rugându-se; de la afirmația că nu doresc să-L deranjeze pe Dumnezeu cu cererile lor mărunte, până la adevărul că nu cred, de fapt, că rugăciunile lor pot schimba ceva. Craig Groeschel, *Creștinul ateu*.

De ce ne rugăm?

Care sunt motivele fundamentale pentru a o face?

1. **Deoarece avem o relație personală cu Dumnezeu. Suntem fiii Lui și supușii Lui**
   1. Deoarece suntem într-o relație cu Dumnezeu, iar rugăciunea e parte a relației, a conversației verbale și emoționale cu El. O relație caracterizată de har, iubire, providență, loialitate, atașament. O relație începută la Creație, afectată de ruptura cauzată de rebeliunea primei perechi, desfigurată de milenii de răzvrătire și independență de Dumnezeu, dar răscumpărată de Cristos. O relație în care am fost restaurați ca fii și fiice de Dumnezeu, prin calea deschisă nouă datorită jertfei lui Isus Cristos.
      1. Evrei 4:16, **Să ne apropiem, dar, cu deplină încredere** de scaunul harului, ca să căpătăm îndurare şi să găsim har, pentru ca să fim ajutaţi la vreme de nevoie.
      2. Evrei 10:19-22, Așadar, fraților, fiindcă avem îndrăzneală să intrăm în *Locul* Preasfânt prin sângele lui Isus, pe calea cea nouă și vie pe care El a deschis‑o pentru noi prin draperie – care este trupul Său – și fiindcă avem un Mare Preot peste Casa lui Dumnezeu, **să ne apropiem** cu o inimă sinceră, **în siguranța deplină a credinței**, având inimile curățite de conștiința rea și trupurile spălate cu apă curată.
   2. Deoarece Dumnezeu merită: respect, ca Tată și reverență, supunere, ca Stăpân: laudă, mulțumire, admirație, recunoașterea statutului Său.
      1. Maleahi 1:6, Un fiu cinstește pe tatăl său și o slugă, pe stăpânul său. Dacă sunt *Tată*, unde este *cinstea* care Mi se cuvine? Dacă sunt Stăpân, unde este teama *de* Mine?
      2. Orientul apropiat și îndepărtat: prescripții clare legate de modul de manifestare a respectului față de părinți și a reverenței față de autoritate. Proșternerea în fața persoanei respectate, îmbrățișarea sau atingerea picioarelor părinților în așteptarea binecuvântării, înclinarea, sunt gesturi care denotă până azi, în culturi întregi de pe mapamond, existența unei relații între persoane și simbolizează un alai de sentimente și rapoarte care caracterizează relațiile respective. Acestea au fost încorporate și în deprinderea rugăciunii, ca manifestare a devoțiunii, respectului față de o persoană căreia îi datorăm totul.
2. **Deoarece este voia lui Dumnezeu**
   1. Dumnezeu se așteaptă ca noi să I ne rugăm și ne-o cere explicit. El ne-a făcut, ai Lui suntem, deci El ne poate cere câte ceva :)
      1. Filipeni 4:6-7, Nu vă îngrijorați de nimic, ci, în orice lucru, prin mijlocire și rugăciune, cu mulțumire, faceți cunoscute cererile voastre înaintea lui Dumnezeu.
      2. 1 Tesaloniceni 5:17-18, Rugați‑vă neîncetat! Mulțumiți în orice *împrejurare*. Căci aceasta este voia lui Dumnezeu, în Cristos Isus, pentru voi.
   2. Dumnezeu se bucură să ne audă rugăciunile. E bucuria cuiva care își vede copiii aproape, a unui maestru care își vede ucenicul maturizându-se.
      1. Sunt de acord că atunci când rugăciunea devine un ritual sec, lipsit de semnificație, ea *este* într-adevăr plictisitoare. Dar dacă îți amintești cu cine stai de vorbă--când îți dai seama de faptul că **Dumnezeul universului se bucură sincer să te audă**--adevărul acesta este suficient ca să îți schimbe atitudinea față de rugăciune. Concentrează-te asupra lui Dumnezeu în loc să te concentrezi asupra ta. E primul pas spre o viață de rugăciune înviorătoare și entuziastă. Chiar veselă, aș spune. Atunci rugăciunea e ca și cum ai sta de vorbă cu un prieten apropiat căruia poți să-i mărturisești tot ce ai pe inimă, toate temerile și toate visurile tale. Atunci, dintr-o dată, în locul unui monolog, **rugăciunea devine un dialog plin de viață cu Tatăl**. 68

Să ne gândim la părinții noștri, la un prieten drag cu care nu ne-am văzut de-o vreme. Să ne gândim la ultima noastră întâlnire cu ei. Ce sentimente ne încearcă? Ce simțim când ne gândim la Dumnezeu? Dar când ne rugăm? Cum schimbă cunoașterea faptului că Dumnezeu ne este Tată și că ne iubește, felul în care rugăm?

Ce facem când știm că o persoană are anumite așteptări de la noi?

Dacă Dumnezeu se așteaptă să ne rugăm, cum afectează asta conținutul și frecvența convorbirilor noastre cu El?

1. **Deoarece este parte din tradiția iudeo-creștină**
   1. A constituit o practică frecventă a primului om (umbla cu Dumnezeu în grădină în răcoarea dimineții), a patriarhilor - primul evreu conversa cu Dumnezeu în răcoarea nopților din deșert, evreilor - O parte semnificativă a Bibliei o constituie cartea Psalmilor - o colecție de 5 cărți de rugăciuni ale evreilor, pe lângă alte rugăciuni.
   2. Pentru că Isus a practicat-o și dacă El a considerat-o necesară, tot așa ar trebui și noi.
      1. Marcu 1:35, Dis‑de‑dimineață, când încă era foarte întuneric, Isus S‑a sculat, a ieșit și S‑a dus într‑un loc pustiu. Și Se ruga acolo.
   3. Apostolii și primii ucenici, părinții bisericii.
      1. Cei 120, Fapte 1:14, Toți aceștia stăruiau în rugăciune în același gând, împreună cu femeile, cu Maria – mama lui Isus – și cu frații Lui.
      2. Primii creștini, Fapte 2:42, Ei stăruiau în învățătura apostolilor, în părtășie, în frângerea pâinii și în rugăciuni.
      3. Exista o tradiție a rugăciunii la Templu Fapte 3:1, Petru și Ioan se suiau *împreună* la Templu, la ceasul de rugăciune; *era ceasul* al nouălea
      4. A devenit una dintre disciplinele spirituale ale bisericii creștine.
   4. Suntem generația care stă pe un munte de tradiții și deprinderi bune legate de rugăciune. Ce responsabilitate aruncă asta pe umerii noștri? Cum pot să arate rugăciunile noastre, cât de înflăcărate pot deveni, știind că venim dintr-un trecut atât de bogat și avem responsabilitatea de a pasa această bună deprindere copiilor și nepoților noștri?
2. **Deoarece depindem de Dumnezeu în toate domeniile vieții și lucrării și pentru că El ne promite răspunsul.**
   1. Identitatea, siguranța, semnificația, însăși existența noastră depind de El.
      1. Psalm 87:7, Toate izvoarele mele sunt în Tine, Doamne.
      2. Romani 11:36, Din El, prin El și pentru El sunt toate lucrurile.
   2. Deoarece avem nevoie de puterea Sa pentru a învinge atacurile și tentațiile celui rău:
      1. Matei 17:14, Atunci ucenicii s‑au dus deoparte la Isus și au zis: – Noi de ce n‑am putut să‑l alungăm? El le‑a răspuns: – Din cauza puținei voastre credințe. Adevărat vă spun că, dacă ați avea credință ca un bob de muștar , ați zice acestui munte: „Mută‑te de aici, acolo!“, iar el s‑ar muta. Nimic nu v‑ar fi imposibil! Dar acest fel de demoni nu ies afară decât **prin rugăciune și post**.
      2. Matei 26:41, Vegheați și rugați‑vă, ca să nu cădeți în ispită! Duhul într-adevăr este dornic, dar carnea este neputincioasă.
      3. Rugăciunea domnească … și nu ne duce pe noi în ispită, ci ne izbăvește de cel rău…
   3. Deoarece Dumnezeu a promis că ne va surprinde, răspunzând dincolo de așteptări și într-un mod supranatural:
      1. Efeseni 3:20, A Lui, Care **poate să facă nespus mai mult decât tot ce‑I cerem sau ce gândim**, potrivit cu puterea care lucrează în noi, a Lui să fie slava în Biserică și în Cristos Isus, în toate generațiile, în vecii vecilor! Amin.
      2. Psalm 65:5 În bunătatea Ta, Tu ne asculţi prin minuni, Dumnezeul mântuirii noastre, nădejdea tuturor marginilor îndepărtate ale pământului și mării!
      3. Filipeni 4:6-7 Nu vă îngrijorați de nimic, ci, în orice lucru, prin mijlocire și rugăciune, cu mulțumire, faceți cunoscute cererile voastre înaintea lui Dumnezeu. Iar pacea lui Dumnezeu, care **depășește orice înțelegere**, vă va păzi inimile și gândurile în Cristos Isus.
      4. “Cerul este plin de raspunsuri la rugăciuni pe care nimeni, niciodată nu a avut curajul să le facă.” Autor necunoscut
   4. Dacă așa stau lucrurile: Este rugăciunea un ultim resort sau primul la care apelez în general în viață? De ce? **”Pentru unii rugăciunea este volanul; pentru alții, roata de rezervă.”** Corrie Ten Boom

Recapitularea motivelor.

Care sunt motivele dominante?

**Ce îți animă cu adevărat rugăciunile?**

Ce facem ca urmare a unui răspuns la rugăciune?

Ce vreau să fac pentru a echilibra motivația mea și a crește pasiunea mea pentru rugăciune?

**Ce îți propui să faci până la următoarea întâlnire, pentru a-ți ajusta motivele?**